ming030890/wiki-yue-high-quality huggingface dataset:
黃金長方形

喺幾何學上，一個黃金長方形（golden rectangle）係指一個長同闊成黃金比例嘅長方形。
黃金長方形有一種好特別嘅自相似特性，如果沿著條邊切走個最大嘅正方形嘅話，剩返嗰個長方形都仲係黃金長方形。
黃錦星

黃錦星，GBS（粵拼：wong4 gam2 sing1；英文：Wong Kam-sing，1963年—）係香港政府環境局前局長。

履歷
黃錦星喺香港出世，祖籍廣東順德，係一名建築師，佢曾經擔任香港建築師學會環境同可持續發展委員會首任主席、環保建築專業議會主席同香港綠色建築議會副主席等多項公職，並推動同研究適用喺香港高密度都市環境嘅可持續建築環境標準同指引。

屋企
黃錦星個老婆係梁素雲，亦都係一名建築師，做過香港建築師學會本地事務部主席，有一個女。
黃鉦凱

黃鉦凱，香港親中派政治人物兼體育、演藝、文化及出版界人士。

選舉經歷
喺2021年9月，佢經指定團體提名(香港出版總會)成為香港特别行政區選舉委員會體育、演藝、文化及出版界委員。
黃金間碧竹

黃金間碧竹（粵拼：wong4 gam1 gaan6 bik1 zuk1；學名：Bambusa vulgaris）；第個名係大佛肚竹（daai6 fat6 tou2 zuk1）；佢係禾本科簕竹屬嘅常綠竹本喬木，原產地喺中國嘅東南丘陵地區，而家喺廣西、海南、雲南、廣東同臺灣等嘅庭院入面都有種佢。

形態
佢嘅枝同秆係金黃色，重冚咗冇統一闊度嘅打掂綠色條紋。稈籜係綠色，中間有幾條黃色打掂嘅條紋，後邊嗰度被咗好多黑色嘅向上刺毛；而籜舌方面，先端齒位比較尖，而且長度比較短；籜葉係直立三角形嘅樣。分枝低而開展，主枝明顯。而樹葉方面，係披針嘅樣，葉色係濃綠。

用途
呢樖嘢可以用嚟做觀景植物。
黃鉉辰

黃鉉辰（2000年3月20號—）係大韓民國嘅一個男藝人同歌手。
黃銅

黃銅（英文：brass）係合金一種，銅加鋅煉成。銅管樂器，例如小號同長號，通常係黃銅造。
長尾優斗

長尾優斗（2001年8月31號—）係日本足球員，打中場位置，效力大阪飛腳。
長尾明希

長尾明希 ，係日本嘅一個女藝人同埋配音員。
長尾獼猴

長尾獼猴（Macaca fascicularis），又叫食蟹獼猴，係一種原產東南亞嘅馬騮。

食啲乜
雖然又叫食蟹獼猴，但佢嘅餐單中無蟹。

生活習性
馬來西亞黑風洞嘅長尾獮猴
長尾獮猴係一種適應能力好強嘅馬騮，可以喺森林、草原甚至濕地生活。日頭出沒，屬於群居動物，外國嘅群體數量可以多到100隻。一般以最長嘅為亞頭。喺亞洲部分地方因為成日走去人哋啲農田偷地，被視為害獸。

學名
長尾獼猴嘅學名係Macaca fascicularis。Macaca嚟自葡萄牙文 macaco，呢個字係由makaku衍生出嚟。a Fiot（西非語言）字（kaku means '馬騮' in Fiot）. Fascicularis係拉丁文 'a small band'。Sir Thomas Raffles響1821年為呢種馬騮改學名。
響印尼，M. fascicularis 同其他獼猴品種亦被稱為kera，可能係因為當佢哋遇到危險時會發出"krra! krra!"嘅叫聲。

保育狀況
長尾獼猴響靈長類中，分佈區域第3最大（僅次人同獼猴）。
長尾虎貓

長尾虎貓（粵拼：coeng4 mei5 fu2 maau1，Leopardus wiedii）係貓科虎貓屬下嘅物種。

種類
而家已知嘅長尾虎貓亞種如下：
L. w. wiedii：分佈喺巴西中部及東部、巴拉圭、烏拉圭同埋阿根廷北部。
L. w. amazonicus：分佈喺巴西西部、秘魯內部、哥倫比亞同埋委內瑞拉。
L. w. boliviae：分佈喺玻利維亞。
L. w. cooperi：分佈喺墨西哥北部。
L. w. glauculus：分佈喺墨西哥中部。
L. w. nicaraguae：分佈喺洪都拉斯、尼加拉瓜同埋哥斯達黎加。
L. w. oaxacensis：分佈喺墨西哥南部。
L. w. pirrensis：分佈喺巴拿馬、哥倫比亞、厄瓜多爾同埋秘魯。
L. w. salvinius：分佈喺墨西哥的恰帕斯州、瓜地馬拉同埋薩爾瓦多。
L. w. yucatanicus：分佈喺墨西哥尤卡坦州。
長實集團

長江實業集團有限公司（英文：CK Asset Holdings Limited，港交所：01113），前名長江實業地產有限公司（英文：Cheung Kong Property Holdings Limited），2015年1月2號喺開曼群島註冊公司，總部喺香港，係透過長江實業（集團）有限公司同和記黃埔有限公司旗下經營香港同全球房地產發展、投資、管理酒店同以信託方式業務。
董事局主席同埋聯席董事總經理係李澤鉅。喺2015年6月3號，原有和記黃埔股份撤銷港交所上市後，換咗呢間公司介紹上市，即係收購原有長江和記實業旗下房地產業務。

有關料
建議將篇文拆去Diva (住宅)。（討論）
北角DIVA近期[咩時候？]入伙，有資深驗樓師睇咗一個實用493方呎嘅單位睇到「脆弱窗台天花板」、「搖擺馬桶」同「無門柄露台」三大問題。
電子遊戲本地化

電子遊戲本地化（video game localization）係指為咗將一隻遊戲軟硬件喺某個地區賣，而將個軟硬件翻譯成當地嘅語言等。本地化唔淨衹包括翻譯，仲有係為咗適應目的地嘅文化而對隻遊戲做某啲修改，例如係如果想將一隻遊戲賣去俄羅斯，就要剪走同性戀相關嘅情節。
電子遊戲業

電子遊戲業（粵音：din6 zi2 jau4 hei3 jip6）係指靠製作同賣電子遊戲賺錢嘅行業。
電子遊戲敘事

電子遊戲敘事（粵拼：din6 zi2 jau4 hei3 zeoi6 si6 | 英文：video game narrative）係指電子遊戲當中嘅故仔，有機會用到有別於散文或者電影嘅講故仔方法，例如環境敘事嘅概念就喺廿一世紀初吸引咗唔少人注意。

概念一覽
睇埋：敘事技巧一覽
故仔：指一連串有先後之分、彼此之間有關聯嘅事件。
全動態影像（FMV）：喺電子遊戲當中透過預先錄製嘅影片，展示遊戲故仔情節嘅敘述方式。
劇情畫面（cutscene，近似粵拼：kat1 sin1）：一隻遊戲當中打斷遊戲、用嚟講故仔嘅片；通常做法係，隻遊戲進行到某個點，製作組覺得需要講吓有關啲遊戲角色嘅故仔，所以就打斷遊戲，俾玩家睇段片。劇情畫面唔使任何特別嘅機制，但會考驗製作組寫作同拍片嘅能力。要留意嘅係，「中途打斷遊戲」會引致「打斷玩家投入感」嘅危險，所以電子遊戲設計學者諗咗唔少方法確保劇情畫面能夠令玩家投入，例如佢哋主張劇情畫面一定要展示同玩家角色目標有關嘅嘢，令個劇情畫面變相作為俾玩家嘅回輸。
故仔體裁：
科幻（sci-fi，SF）：推想型故仔下嘅一個體裁，泛指集中於科學同先進科技相關主題嘅故仔。用 SF 美學嘅遊戲例子有星際爭霸系列同科樂美嘅合金裝備系列等。
奇幻：推想型故仔下嘅另一個體裁，泛指個故仔設於虛構宇宙嘅作品，通常會有魔法等嘅超自然元素。用奇幻美學嘅遊戲例子有魔獸世界同薩爾達傳說系列。
橋段：指一啲喺創作上常用、能夠引起觀眾共鳴嘅主題同諗頭。做創作嘅人實要對常用嘅橋段有返咁上下熟悉。
敘事技巧：泛指作故仔嘅人運用嚟達到藝術性效果嘅技巧，包括咗「點樣創造讀者會鍾意嘅角色」、「點樣創建讀者會嚮往嘅虛構世界」同埋「情節要點樣舖排，個故仔先會令讀者觀眾有興趣持續噉睇落去」等多方面嘅考量。
虛構宇宙：指一個故仔發生嘅宇宙；喺作一個故仔嗰陣，作者要構想故仔嘅背景設定，而喺好多文類入面（尤其係奇幻），作者嘅故仔世界嘅運作方式會同現實世界嘅明顯有差異；作者諗出嚟嘅虛構世界同呢個世界嘅運作法則嘅總和就係個故仔嘅虛構宇宙。
角色發展：指遊戲嘅故仔入面一個角色喺行為同心理上嘅變化，反映個角色嘅「心路歷程」；文學理論等領域上一般認為，故仔往往需要講及啲角色喺心理上嘅變化先至會精彩。
視覺敘事：指用影像嚟表達故仔；喺好多遊戲當中，遊戲世界嘅靜態影像可以用嚟表達故仔同埋做世界創建－例如一個關卡嘅環境（包括「啲背景嘅 NPC做緊乜」同埋「啲建築物係點嘅樣」等嘅影像）可以用嚟俾玩家感受個遊戲世界係點，而呢樣嘢對冒險遊戲同 RPG 等睇重故仔嘅遊戲類型嚟講零舍重要。順帶一提，電子遊戲上嘅視覺敘事有參考主題樂園嘅設計方法（主題樂園都好多時係想用一個環境嚟表達故仔）。
大故仔（metastory）：指成隻遊戲所有相關物料所講嘅故仔，包括角色同虛構世界嘅背景故仔嘅總體（lore ）。
低賭注（low-stake）：如果話一隻遊戲低賭注，係指玩家就算失敗咗都冇乜大不了；喺好多遊戲入面，遊戲故仔都將主角描繪成同佢嘅敵人鬥生鬥死，而且主角一旦失敗，故仔內容就會有世界被毀滅或者有重要角色會死亡等嘅極負面後果，如果玩家夠投入嘅話，呢種遊戲能夠對玩家造成一定嘅心理壓力，為玩家帶嚟刺激感；不過好多時，玩家唔想要刺激感－例如有個玩家做完成日嘢好攰，返到屋企想唞吓；為咗應付呢種需求，遊戲界亦有啲遊戲會用低賭注嘅做法，即係話遊戲世界可以俾玩家自由探索，而且就算玩家失敗，故仔入面都唔會有乜嘢極負面嘅嘢發生，等玩家有機會放鬆吓，例子可以睇模擬市民系列同動物森友會系列。
Padding：指遊戲主線故仔入面一啲就算冇咗都唔會明顯影響成個故仔、但玩家唔能夠跳過嘅內容；一般認為，padding 嘅存在表示寫個遊戲故仔嘅人冇橋，所以想加啲冇用嘅內容喺度揼波鐘。

環境敘事
内文：環境敘事
睇埋：開放世界
環境敘事係指作故仔嘅人考妙噉喺一個環境入面設低一啲物件，用呢啲物件嚟表達一個故仔俾讀者觀眾知。呢種做法喺電子遊戲入面零舍常見，因為電子遊戲本質上就實係會俾玩家控制住角色喺個虛擬世界入面活動。
舉個例說明，想像有隻開放世界遊戲：隻遊戲呈現一個虛構世界，個故仔嘅世界曾經打過一場大仗（背景故仔）；同隻遊戲作故仔嘅人選擇唔明文噉講呢樣嘢俾玩家知，不過佢哋喺遊戲嘅虛擬世界入面設低各種打過仗會留低嘅物件－例如係佈滿屍體嘅戰場（環境入面嘅物件）同埋俾大炮打到城牆出咗一個個大窿嘅城堡（都係環境入面嘅物件）... 呀噉；噉樣玩家唔使睇啲咩文字，齋靠睇到環境嘅嘢，就意識到隻遊戲嘅背景故仔－達致「用環境嚟表達故仔」噉嘅效果。
例如 2022 年開放世界名作艾爾登法環就係一隻出名擅長環境敘事嘅遊戲。
電子遊戲文化

電子遊戲文化（粵拼：din6 zi2 jau4 hei3 man4 faa3；英文：video game culture）泛指電子遊戲相關嘅文化產物，又可以指由電子遊戲愛好者形成嘅一套次文化。
電子遊戲文化可以包括一啲由遊戲開發者整嘅產物，例如電子遊戲音樂，又可以包括埋由玩家整嘅產物，例如遊戲模組噉。
電子遊戲視野

電子遊戲視野（field of view / field of vision，簡稱 FOV）指喺第一人身嘅電子遊戲入面，遊戲世界有幾多部份能夠進入玩家嘅鏡頭睇到嘅嘢。
雷布洛芝士

雷布洛芝士係出自法國阿爾卑斯山附近嘅標誌性芝士。產區包括上薩華大多數地區同埋薩華嘅阿利河谷（法文：Val d’Arly）。
佢外殼樣桃灰，肉好軟，上面有好多窿，雖然氣味有些少辣，但味道好溫和下。
雷州話

雷州話，亦叫做雷語，雷州人慣稱黎話，係屬於閩語瓊文片嘅語言，依家喺雷州半島嘅雷州、徐聞、遂溪等地廣泛使用，亦係湛江地區同埋電白沿海各鎮用嘅一種通用話。
使用雷州語嘅雷州人口約500萬。
講雷州話嘅人係唐代嘅閩南移民後裔，依家同閩南話有好多唔同嘅地方，同潮汕話同埋海南話比較相似，亦有唔同嘅地方。
用雷州話演唱嘅雷劇好有特色，同粵劇相似。
雷山

雷山係中國貴州黔東南下轄嘅一個縣，有1219平方公里咁大。
雷州

雷州喺中國廣東，家下係湛江市下嘅縣級市，叫雷州市。佢大清時係個府，叫雷州府，管三縣個，即係海康、遂溪、徐聞，而府治喺海康縣城。民國時廢府，而舊府治就叫海康亦都叫雷州。共和國2004年，海康縣改為雷州市。

水
雷州府境突出海中作半島形。東便係廣州灣，西便東京灣，南便係瓊州海峽。

史
大清時雷州歸高雷陽道。領縣三，海康縣、遂溪縣、徐聞縣。同知一，治海安所城，後廢。
雷恩島

雷恩島（英文：Raine Island）係澳洲昆士蘭一個島，喺大堡礁，面積32公頃。
雷恩足球會

雷恩足球會（英文：Stade Rennais F.C.）係法國利拿嘅一間職業足球球會，依家踢緊法國甲組足球聯賽‎。
雷州半島

雷州半島（粵拼：leoi4 zau1 bun3 dou2）係喺中國廣東最大嘅半島，喺廣東西南部，伸入南海，隔離係瓊州海峽同海南島。個半島主要係由玄武岩組成嘅台地，重有啲死火山。因為成日行雷，所以叫「雷州」。南北140公里長，東西70公里闊，面積7800倒平方公里。
雷州半島主要城市有湛江，有黎湛鐵路、粵海鐵路連接。
雲妮莎巴哈迪

雲妮莎巴哈迪（Vanessa Paradis，1972年12月22號—）係法國女歌手、模特兒同演員，1987年出道。佢1998年到2012年曾經同美國演員尊尼特普拍拖，生咗一女（莉莉露絲特普）一仔。
雲城

雲城係中國廣東雲浮一區，面積762平方公里，人口28萬。
雲夢

雲夢係中國湖北孝感一個縣，總面積604平方公里，人口57萬。
雲城路

雲城路（粵拼：wan4 sing4 lou6）係中國廣東廣州嘅主幹道，喺白雲區入面，佢分開咗東南西北中5個方向嘅8條道路。東邊去到雲城東路；南邊去到廣園西路嘅北環高速公路口（隔籬就係華園路）；西邊去到雲城西路；北邊去到黃石東路。呢條馬路喺2006年底起好。

敘述
由於呢8條馬路係組成咗好似個豎梯噉，呢度就分開介紹：
雲城西路：全長5.1公里，闊45——54米，雙向8——10車道。
雲城東路：全長4.8公里，闊43米，雙向4——8車道。
雲城南※路：全長大概400米，闊41米，雙向6車道。
雲城中※路：全長大概400米，闊9——19米，雙向2——4車道。
雲城北※路：全長大概300米（由於附近地區重未開發，所以重未知嗰條道路嘅情況）。

雲城路嘅8條道路，起點到終點
雲城西路：從廣園西路嘅北環高速公路（華園路）口開始，一直去到黃石東路同廣雲路嘅交界嗰度。
雲城東路：從機場路嘅石榴橋路口開始，一直去到黃石東路嗰頭。
雲城南※路：喺雲城西路同雲城東路之間嘅位。
雲城中※路：喺雲城西路同雲城東路之間嘅位。
雲城北※路：未知

名
呢條馬路因為喺2004年新規劃嘅白雲新城先至改咗噉嘅名。
雲安

雲安係中國廣東雲浮一區，面積1231平方公里，人口30萬。
雲地利道

雲地利道（英文：Ventris Road）係香港跑馬地一條馬路，由藍塘道開始，去到樂活道。
雲妮莎夏芝絲

雲妮莎夏芝絲（英文：Vanessa Hudgens，1988年12月14號—），係美國電影女演員，憑住演出2006年電影《歌舞青春》而出名。
雲妮侯斯頓

雲妮侯斯頓（英文：Whitney Elizabeth Houston，1963年8月9號—2012年2月11號）係美國歌手兼電影演員，1977年出道，攞過幾次格林美獎。2012年佢因為藥物過量而去世，終年48歲。

親屬
雲妮侯斯頓嘅表姐係美國女歌手迪安華域同埋Dee Dee Warwick（英文：Dee Dee Warwick）。
電抗

電抗（Reactance，符號：X）係電容同電感對交流電嘅阻礙能力。電容嘅阻抗力叫容抗（Capacitive reactance，符號：XC），電感嘅叫感抗（Inductive reactance，符號：XL）。電抗、容抗同感抗嘅國際單位都同電阻嘅一樣係歐姆。電抗同電阻唔同，佢會隨住交流電頻率而變化，並會改變交流電電流同電壓嘅相位。
電摩打

電摩打，又叫電動機，係種將電能轉化做動能嘅機，多數透過磁場同電流去產生動力。
電影製片

電影製片（粵拼：din6 jing2 zai3 pin2，英文：Film producer），係管理成套電影拍片嘅專案管理工作。無論係喺製作公司返工抑或係獨立工作，製片人都需要計劃同協調電影製作嘅唔同方面，例如揀劇本； 協調寫作、導演、編輯； 而且安排融資。
電影攝影

電影攝影（Cinematography）係用攝影機將影像拍低嘅過程同技術，係製作電影最重要嘅工作。
電感

電感（Inductance）係導體嘅一種性質，當有電流改變嗰陣，導體會產生電動勢嚟抵抗電流嘅改變，呢種電感叫自感（Self-inductance，用字母「L」表示）。由於電磁感應嘅關係，一個電路電流改變嗰陣會產生一個改變嘅磁場，個磁場又會令其他電路產生電動勢，呢種電感叫互感（Mutual inductance，用字母「M」表示）。電感用方程式表達係：
；
其中， =電動勢， =電感， =電流， =時間。
電感嘅國際單位係亨利（henry），符號：H，嚟自美國科學家約瑟·亨利個名。1 享利即係電路裏面電流每秒變化 1 安培，會產生 1 伏特感應電動勢。
電換

電換係一種電校機(Stromrichter)、之捉掛網畀定嘅濕電換成想要嘅頻幅輸出者。佢肯著使喺馬達調速、特別係PWM調速度。唔同於火牛之改幅保頻，電換會改變電頻率。所以測算佢輸出電嘅各式參數陣，駁接嘅要使啲寬頻萬用錶而咪啲窄頻(50歇-60歇)嘅，一咪數據會走趲。

分類
電換按原理分得成三類：乾媒電換、無媒電換、混媒電換。

乾媒電換
又喊做間接電換。邇種電換入便鬭有穩流鐖、乾電橛、湧流鐖三橛。掛網濕電經穩壓/穩流、電容/電感存能，再過湧流鐖湧成要嘅濕電。根據乾電橛類型分成穩壓乾媒電換(VSI)同埋穩流乾媒電換(CSI)。根據控制分配嘅唔同又分得成分控同埋獨控兩種。
間接電換嘅拓撲圖
穩壓乾媒電換原理圖
穩流乾媒電換原理圖

無媒電換
直接電換嘅拓撲圖
又喊做直接電換、矩陣電換。佢係特定使喺三相電嘅電換、之毋需要經過乾電變換、反而經矢量再分配、直接鬭出想要嘅輸出新三相電三矢量者。
電影業

電影業（film industry）係指拍電影當中涉及嘅科技同商業組織。
阿爾費利德·諾貝爾

阿爾費利德·諾貝爾（瑞典文：Alfred Nobel，1833年10月21號—1896年12月10號），而家大多數人嗌佢做諾貝爾，係瑞典化學家、工程師、發明家、軍工裝備製造商同固體炸藥嘅發明者。佢死咗之後，遺產用嚟創辦諾貝爾獎。人造元素鍩（Nobelium）亦係用諾貝爾個名。
阿爾赫西拉斯

阿爾赫西拉斯（西班牙文：Algeciras）係西班牙一個城市，喺安達盧西亞加的斯省，人口約莫12萬。
阿爾隆

阿爾隆（德文：Arel；法文：Arlon）係比利時華隆大區盧森堡省嘅首府，都係比利時最細嘅首府。喺2022年，阿爾隆嘅人口係三萬零八百一十八。阿爾隆嘅面積係119.06平方公里。

羅馬時代同中世紀
喺羅馬征服高盧之前，阿爾隆一帶都係特雷維里人(特雷維里人係一個凱爾特部落)嘅居住地。喺羅馬統治咗阿爾隆之後，阿爾隆成為咗一個商業同文化中心。羅馬人帶咗新嘅話、新嘅建築同埋新嘅治理。
阿爾達比勒省

阿爾達比勒省（波斯文：استان اردبیل‎）係伊朗一省，首府阿爾達比勒。
阿爾達漢省

阿爾達漢省（土耳其文：Ardahan ili）係土耳其嘅其中一個省，首府阿爾達漢。
阿爾阿馬德亞拉岡

阿爾阿馬德亞拉岡（西班牙文：Alhama de Aragón）係西班牙亞拉岡薩拉戈薩省一座城，住1千人。
阿爾貝維爾

阿爾貝維爾（法文：Albertville），係法國一城，薩華嘅副省會，人口有2萬。
阿爾貝維爾搞過1992年冬季奧林匹克運動會。
阿牛

張無忌，金庸小說《倚天屠龍記》主角，有化名「曾阿牛」。 
阿牛，香港男歌手陳奕迅所演唱嘅同名粵語歌曲。
陳健平

陳健平係香港親中派政治人物。

選舉經歷
喺2021年9月，佢成為香港特别行政區選舉委員會基層社團委員。
陳健文

陳健文，香港建制派（商界親中派）政治人（紫荊黨黨員）、卓悅控股阿頭。

選舉經歷
2020年6月尾，陳健文曾經有份簽署一份全國工商聯嘅聲明，內容支持北京政府未經諮詢或香港人同意而強行訂立，惹嚟泛民主派負評四起嘅《中華人民共和國香港特別行政區維護國家安全法》；2021年9月，佢成為香港特別行政區選舉委員會委員(有關全國性團體香港成員的代表)。2022年，佢喺李家超無提政綱嘅情況下，有份提名李家超參與2022年香港行政長官選舉。
陳偉豪

陳偉豪（英文：Chan Wai Ho，1982年4月24號—）係香港足球員，司職中堅，而家效力香港超級聯賽球會香港飛馬。
陳健安

陳健安（英文：On Chan，1986年7月15號—），暱稱 On仔、本原族族長，係香港男子組合C AllStar成員之一，亦係香港註冊護士。
2019年佢推出單飛後第一張個人專輯《本原》。

簡歷
陳健安讀過仁愛堂陳黃淑芳紀念中學，2012年喺香港理工大學護理學院畢業。
陳健安喺組合入面做主唱或者低音和唱。主唱歌曲包括《我們的電車上》、《0809》、《時間之光》、《足球先生》、《2013的約定》、《陪你到世界終結》、《上車咒》同《后會無期》。

踢波
陳健安喺佢14歲到18歲期間係香港足球青年軍，2007到2009年球季係香港足球聯賽球員，分別效力香港08同澎馬流浪足球會。佢曾經喺2003年攞NIKE Freestyle公開組冠軍（花式足球），喺2009年同朋友成立咗香港頭一支花式足球隊 <Techni Freestyle Soccer Crew>，喺2014年同歐陽耀冲成立咗<TeC2>，推動花式足球運動。
陳健安喺2018年參加香港區一個五人足球比賽並贏得冠軍，而獲得代表香港區去英國同7支球隊作賽嘅機會，最終佢同隊友為香港區贏得比賽季軍。

演出
呢個表唔完整，歡迎加料。
陳健康事件

陳健康事件係源自1998年10月19號喺香港新界上水天平邨發生嘅一宗倫常命案。事件主角陳健康嘅老婆頂唔順老公上深圳包二奶，將佢哋兩個仔由天平邨天明樓14樓住所掟落街，之後自己跳樓，三仔乸都死咗。
事件引嚟傳媒爭相報導，追訪陳健康嘅下落同埋佢包二奶嘅細節；其中《蘋果日報》記者畀咗5000港元陳健康去召妓，再影獨家相，令公眾嘩然。案件成為探討香港傳媒專業操守嘅案例同教材。
陳偉霆

陳偉霆（英文：William Chan；1985年11月21號—），係中國大陸發展嘅香港男歌手、舞者同演員。2006年6月，陳偉霆以新成員身份加入張致恆、麥子豪嘅組合Boy'z（後改名做Sun Boy'z），開始建立跳舞歌手嘅形象。2013年開始進軍中國大陸市場。

早年
1985年11月21號，陳偉霆響香港出世，祖籍廣東雲浮。佢響聖若瑟英文中學讀中一至中五，中六至中七就讀耀中國際學校。
響耀中國際學校畢業之後，當時只有18歲嘅佢參加咗由無綫電視主辦嘅全球華人新秀歌唱大賽香港區選拔賽，攞到「金咪大獎」（冠軍）、「勁舞臺風演繹獎」同埋「自我才華表演獎」。佢為咗出道做藝人，因而放棄咗原先可以到英國升大學嘅機會，同年簽約英皇娛樂。

香港發展（2003 - 2013）
2007年SUN BOY'Z響蘭桂坊嘉年華，由左至右分別係麥子豪、陳偉霆、張致恆
陳偉霆響入娛樂圈早期並冇乜job接，除咗主持翡翠台嘅《迪士尼開心星期六》之外，根本就冇其他嘢做，試過三年冇工上門。直至2006年6月，陳偉霆響經過訓練後，正式加入Boy'z（之後改名叫Sun Boy'z）。
2008年4月，陳偉霆話為咗更好嘅個人發展，正式退出Sun Boy'z，係繼關智斌之後第二位退出Boy'z嘅人。無耐，佢就發表咗個人第一張專輯《Will Power》，一下攞咗四個新人金獎。
除此之外，佢亦開始轉戰電影、配音界。2007年，當佢仲係Sun Boy'z成員個陣，佢已經接咗《羅拔神奇家族》、《閃閃的紅星之孩子的天空》等漫畫片，後嚟亦先後為《怪獸大戰外星人》（泡泡）、《超鼠特攻》（一哥）、《開運兔》（主角E.B.）等配音。電影方面，佢響2009年第一次拍電影，作品係《竊聽風雲》；同年聯同鄧紫棋、詩雅主演《愛出貓》。2010年，佢同鐘欣桐主演《前度》，之後又拍過《得閒炒飯》、《紮職》、《出軌的女人》等電影。
雖然陳偉霆已經向多方位全面發展，但係佢嘅人氣依然冇上升。

轉戰大陸（2013 -）
2013年，陳偉霆決定將工作重心轉移到大陸，2月尾首次接拍《少年四大名捕》；同年7月簽入阿諾工作室，接拍咗《古劍奇譚》，《古劍奇譚》成為全國同時段電視劇收視率第一，佢亦籍住角色「陵越」打開知名度。2014年1月，佢憑住災難電影《救火英雄》嘅「張文健」一角獲澳門國際電影節最佳男配角。同年又憑住《男人不可以窮》嘅「薛可勇」攞到歐洲萬像國際華語電影節最佳青年男演員。
2015年5月，佢憑住《古劍奇譚》「陵越」獲得上海電視節白玉蘭獎最佳男配角提名。跟住佢又拍咗《搏擊迷城》同古裝劇《蜀山戰紀之劍俠傳奇》。
2016年，佢出演嘅作品《因為愛情有幸福》、《那件瘋狂的小事叫愛情》、電影《爵跡》上映。同年8月27號佢響北京搞個人第一場巡迴演唱會「Inside Me 2016」，第二次同第三次演唱會分別響上海同南京搞。
2017年，佢分別響重慶同廣州搞「Inside Me 2017」演唱會。4月24號，佢憑住響《老九門》嘅「張啟山」一角入駐上海杜莎夫人蠟像館。7月13號，由佢主演嘅《醉玲瓏》正式上映。同年打入「2017福布斯中國名人榜」，係第21位。
2018年，佢憑住響演唱會嘅造型入駐北京杜莎夫人蠟像館。
2020年，本身打算響3月搞嘅演唱會因為疫情而推遲咗。

個人生活
陳偉霆係響三姐弟入面年紀最細嘅，老豆因為癌症早走，由阿媽一手養大。
2005年，當時20歲嘅陳偉霆因為主持《香港迪士尼樂園Viva! Club Disney》而識咗16歲嘅Angelababy，兩個人之後拍拖，甚至已經係接近同住嘅關係，直至2010年分手。據指呢段感情係因為大陸男演員黃曉明嘅介入而分開。黃曉明唔承認，就話：「唔可能！我冇咁大魅力掛？而我都唔知道陳偉霆係乜水。」（原文：「不可能！我沒這麼大魅力吧？而我不知道陳偉霆是誰。」）
「而我不知道陳偉霆是誰」成為啲人攞嚟笑陳偉霆「冇名氣」嘅字句。陳偉霆響2012年發表首歌《我是誰》嚟自嘲。響2013年轉戰中國大陸後，陳偉霆憑住《古劍奇譚》、《救火英雄》、《老九門》、《醉玲瓏》等作品已經響中國有住一定嘅知名度，但響香港知名度依然唔高。
2010年，陳偉霆同蔡卓妍承認拍拖，兩個人響之前拍電影《美麗密令》嗰陣撻著。無耐舊愛Angelababy就踢爆陳同蔡拍拖唔止三個月，係背叛雙方嘅另一半中開始。2015年兩個人宣佈分手。
2021年，佢畀人爆出同模特何穗拍緊拖，仲畀人影到一齊出入男方屋企。

音樂作品
内文：陳偉霆音樂作品一覽
有關SUN BOY'Z時期出嘅專輯，請睇SUN BOY'Z音樂作品。
陳偉趯

陳偉趯，香港親中派政治人物。

選舉經歷
喺2021年9月，佢成為香港特别行政區選舉委員會委員(新界分區委員會、地區撲滅罪行委員會及地區防火委員會委員代表)。
陳健彬

陳健彬，香港親中派演藝界人士，曾經做過香港話劇團行政總監。

政治立場
佢係香港親中派嘅支持者，喺2016年曾經做過選舉委員會選舉，體育、演藝、文化及出版界入面嘅「文化小組」選委。佢亦曾經有份聯署支持北京未經諮詢或香港人同意，強行訂立嘅《港版國安法》，但有關聯署之後被揭發做假，其中名單上嘅張寶華、徐熙媛、李巧靈同蔣志光之後否認有份參與，而陳汝騫就一早離世。
陳偉能

陳偉能係香港親中派政治人物。

政治立場
佢係香港親中派一員。

選舉及提名經歷
喺2016年，佢成為香港特别行政區選舉委員會體育、演藝、文化及出版界（體育小組）委員。之後，佢有份提名林鄭月娥參與2017年香港行政長官選舉。
鹿野優以

鹿野優以 ，係日本嘅一個女藝人同埋配音員。
鹿谷

鹿谷係中華民國臺灣南投縣一鄉，面積142平方公里，人口1.8萬。
鹿角蕨

鹿角蕨（粵拼：luk6 gok3 kyut3；學名：Platycerium wallichii）係水龍骨科鹿角蕨屬嘅蕨類植物，亦係附生性觀景蕨，原產澳洲東邊同波利尼西亞等熱帶地區。
鹿野潤

鹿野潤 ，係日本嘅一個女藝人同埋配音員。
鹿草

鹿草係中華民國臺灣嘉義縣一個鄉，人口1.4萬。
鹿邑

鹿邑係中國河南周口一個縣，總面積1238平方公里，人口122萬。
鹿豹座

鹿豹座（Camelopardalis）係家下八十八西洋星座之一。佢響天球北部，佔天球面積757平方度。地球北半球來講，鹿豹座係冬天嘅星座，即係冬夜會見到。肉眼可以睇到嘅星，約莫50粒到。有一到四等星4粒，即係有4等星4粒。
鹿蹄草屬

鹿蹄草屬（粵拼：luk6 tai4 cou2 suk6，學名：Pyrola）係杜鵑花目杜鵑花科嘅一個屬。
風水

風水，就係同個地方睇相，現場考察地理風水，叫地相、古代叫堪輿，用來選擇宮殿、村落選址、墓地建設咁。原意係選擇合適地方。
風水嚮華人社會好流行，亦有啲唔係唐人信，因爲風水深藏唐人嘅人文社會。由於風水唔可以用科學理解，有啲人會認爲佢係迷信。

有乜用
除咗風水師，炒樓、中國通、考古學家、建築師同地產經紀都要識啲風水，為咗搵食。
風水基石碑

呢嚿石碑喺2010年6月15號搞荔枝灣一期時，喺荔灣湖西南角挖到而發現。石碑長約2m，闊6dm，碑入面寫住「禁在風水基內填築示」同「光緒九年四月二十三日」嘅字樣。碑文入面講嘅係光緒年間，泮塘村李芝芳等人向張氏知縣告狀，話仁威廟前有好多河涌，中間有嚿「風水基」嘅合基，有位嗌梁亞保嘅村民買咗合基嚿地嚟填塘起屋，村民驚影響風水而報官。後嚟官府話仁威廟前啲合基係好多條水道經過嘅地方而落令，唔畀喺風水基入面起任何形式嘅建築重整埋碑出嚟。
風流劍客走天涯

《風流劍客走天涯》（英文：Tom Jones）係套1963年美國電影，由阿爾拔芬尼、蘇珊娜玉、鐘格蓮活、大衛湯連臣主演，東尼李察遜執導。套戲攞到奧斯卡金像獎最佳電影。
風沙雞

風沙雞，又叫大漠風沙雞，係香港嘅一味菜式，係炸子雞嘅變種，特色係炸好雞斬件後，面頭鋪上一層炸蒜碎，令蒜味滲入雞肉度。皆因個樣睇落似一大片沙漠，所以就叫「風沙雞」。
除咗成隻雞之外，亦可以淨係用雞翼整，整成風沙雞翼。
風流學士

《風流學士》（英文：Teacher's Pet）係一套1958年嘅美國電影，由桃麗絲黛、奇勒基寶、吉揚、瑪薇雲黛倫主演，佐治薛頓執導。
風格主義

風格主義（英文：mannerism），又叫矯飾主義、手法主義，係一種喺16世紀晚期歐洲出現嘅藝術風格。
風水林

風水林，林一種，亦即村周圍跟風水而留林植林，改善四周地理形勢，趨吉避凶，以祈村人繁盛。按原意，本盛行於嶺南各村風水。然而類似形態之林，亦推而廣之，通稱風水林。推古而言，可追到帝王之墓植林。村有之外，又或廟宇佛寺植林。桉地域如朝鮮叫裨補林，琉球抱護林咁，類以亦見於南洋，甚至西洋都有啲。
由於風水林吉凶攸關，村人自當愛惜，唔會亂斬。林木有啲出自天然，有啲就村民種，種啲同日常息息相關嘅樹，供村人所用。
嶺南各村，一般坐北向南，前水後山。村前有涌水，多數為涌流，以供耕田。村後有靠山，一來有木取用，二來以避水淹。故此風水林就種喺靠山。
當今或視風水為迷信，然而風水本當有其經驗根據，立村如何人畜平安。如涌流水甚急，直衝村舍，植風水林緩和水勢，亦即擋煞。又或風勢甚急，夏有打風，冬有寒風，風水林環抱，緩和風勢，以保村人。另外亦有保護水土、防止山泥傾瀉之用。
生態而言，風水林亦為種種生靈棲息地，物種繁多。有啲地方，如香港咁會立例保護某啲風水林生物。
風水羅經

風水羅經（經讀耕），通常叫羅經，係用於風水堪輿嘅羅經。原理同一般羅經無分別，不過喺盤上，附帶風水方位用字。羅經跟唐人傳統，方位用分廿四方位。
風油軚

風油軚，又叫動力輔助轉向系統，係幫汽車司機更容易扭動軚盤嘅部件，舊時係用油壓（液壓），所以廣東話叫風油軚，依家好多時都會用電力推動。
馬爾山脈

馬爾山脈，係巴西嘅一條山脈，主要穿過巴西東南部嘅聖埃斯皮里圖州到聖卡塔蓮娜州，長約莫1500公里。
馬爾斯菲

馬爾斯菲（英文：Macclesfield）係英倫車士打郡一鎮，人口5萬。
馬特奧斯

亞道夫·馬特奧斯：墨西哥政治人，1958～1964年做過墨西哥總統。
安東尼奧·馬特奧斯：西班牙佈景師。
尤利安·馬特奧斯：西班牙男演員同電影監製。
大衛·馬特奧斯：西班牙足球員。
馬爾代夫

馬爾代夫（粵拼：maa5 ji5 doi6 fu3）係一個島國，全名「馬爾代夫共和國」，由1,192個珊瑚礁組成，位置喺印度洋、斯里蘭卡西南面約莫700公里、印度西南面451公里。咁多個島加埋面積有227平方公里，1,192個島入面淨係得202個島有人住，首都係馬累。

歷史
16世紀，馬爾代夫試過畀葡萄牙短暫佔領過一陣。1950年代中期，馬爾代夫成為咗英國嘅保護國。1965年，馬爾代夫搣甩英國統治成功獨立，同年加入聯合國。

氣候
馬爾代夫橫跨赤道，屬於熱帶氣候，全年畀陽光照射，四季唔明顯，一年當中以4月最熱，12月最凍。12月至4月屬於乾季，5月至11月就係濕季。

人口
馬爾代夫總人口將近27萬，四份之一住喺首都馬累。馬爾代夫人通用語言係迪維西文。馬爾代夫人以伊斯蘭教做國教，有好多宗教習俗，譬如禁酒、禁食豬肉、每日禱告五次等等。

經濟
馬爾代夫嘅流通貨幣係馬爾代夫盧比，輔幣係拉里Laaree。有2、5、 10、20、50、100、500盧比等面額銀紙同埋1、5、10、25、50拉里同1盧比銀仔。一般酒店用得美金。
馬爾代夫平均國民生產毛額超過2,000緡美金，經濟富裕程度居南亞國家頭三名。馬爾代夫佔全世界珊瑚礁面積有5%，經濟以漁業為主，1972年，意大利人去到馬爾代夫成立第一個休閒度假村，吸引唔少歐洲人去玩，旅遊業自此大放異彩，成為馬爾代夫主要經濟來源，觀光外匯收入佔國家外匯收入60%以上。馬爾代夫無現代化工業，淨係有小型船舶修造廠、 漁業產品、水果加工、手工藝製作等細囈工業。海島土地又瘦又少，發展唔到農業自給，絕大多數工業產品同生活必需品靠由斯里蘭卡、印度等南亞國入口。主要出口商品係海產同成衣。
2004年印度洋大地震引起嘅海嘯破壞咗馬爾代夫唔少度假村，更摧毀咗唔少本地居民住嘅島，重創當地觀光業。

近年政治
馬爾代夫第三任總統މައުމޫނު ޢަބްދުލް ޤައްޔޫމ獨裁統治咗近30年，2008年總統大選輸畀代表反對派參選嘅納希德而落臺。
2012年2月7號，喺國內爆發警察叛變同埋群眾示威之後，納希德宣布辭職，總統職權移交畀副總統。後來納希德自爆佢喺畀人用槍指住逼落臺。
馬爾托夫

馬爾托夫（俄文：Ю́лий О́сипович Ма́ртов，1873年11月24號—1923年4月4號）係俄羅斯帝國時嘅社會主義革命家、哲學家同作家。1903年佢同列寧決裂，做孟什維克嘅阿頭。
馬爾他

馬爾他官名馬爾他共和國（馬耳他文：Repubblika ta' Malta），係歐洲地中海一島國，喺意大利西西里嘅南面，北非嘅北面。

歷史
古時曾經畀迦太基佔領，前218年畀羅馬共和國佔領。
1565年，鄂圖曼帝國進攻馬爾他島，畀醫院騎士團同盟友打敗。
1800年，英國佔領馬爾他。
1964年宣佈獨立。1974年成為共和國。2004年加入歐洲聯盟。
馬特基士文

馬特·基士文（Mateja Kežman，1979年4月12號—）係塞爾維亞足球員。踢過香港甲組足球聯賽，而家退咗役。
齊氏

齊係唐人姓氏，喺《百家姓》裏頭排第87位。
呢篇齊氏係同姓氏有關嘅楔位文章，重未寫完嘅。麻煩你幫手充實佢。
齊河

齊河係中國山東德州一個縣，總面積1411平方公里，人口61萬。
齊格勒島

齊格勒島係俄羅斯響北冰洋嘅島，屬於法蘭士約瑟夫地群島嘅一部分，由阿爾漢格爾斯克州負責管轄。島長45公里，面積448平方公里，最高點海拔554米。
齊柏林

齊柏林（德文：Zeppelin），又叫齊柏林飛艇、齊柏林飛船，係種20世紀頭流行嘅飛艇，由德國工程師齊柏林發明。1937年5月6號興登堡號飛艇失事後，齊柏林就逐漸沒落。
香港世界桌球大師賽

香港世界桌球大師賽（英文：Hong Kong Masters）係香港桌球總會主辦嘅士碌架桌球邀請賽，1983年到1988年搞過6屆，比賽場地都係灣仔伊利沙伯體育館。1990年同1991年，賽事用過香港世界桌球挑戰賽（英文：Hong Kong Challenge）嘅名義復辦過兩屆。停辦十幾年後，賽事喺2017年用返原名再次復辦，跟住再喺2022年舉辦，比賽場地移師更大嘅香港體育館。
香港中國婦女會

香港中國婦女會（Hong Kong Chinese Women's Club）係香港一個婦女組織，喺1938年10月10號創立，主要係聯絡香港各界嘅婦女團體搞慈善工作。
香港上海大酒店

香港上海大酒店有限公司（英文：Hongkong and Shanghai Hotels）係一間喺香港交易所上市嘅酒店公司。主要業務係酒店投資管理服務、物業投資同發展、經營餐廳、會所管理等等。

歷史
北京王府半島酒店
香港大酒店有限公司喺1866年3月2號創辦，旗下嘅香港大酒店喺1890年代開始，由猶太人嘉道理家族擁有。到1922年，香港大酒店同上海大酒店合併咗，所以改咗名成爲依家嘅香港上海大酒店。旗下嘅半島酒店品牌，喺世界各地管理一系列嘅豪華酒店，而最早開嘅就係位於香港尖沙咀嘅半島酒店。
呢間公司喺香港註冊，董事局主席係米高·嘉道理。持股53.82％。
2009年1月20號，香港上海大酒店向卡塔爾投資局買入巴黎嘅 Majestic 酒店項目嘅20%股權，之後，嗰間酒店被重新發展為“巴黎半島酒店”。總代價係 1.5億歐元（1億買入，5,000萬翻新），等於大約15.36億港元，而公司並且擁有30年嘅管理權。
2013年4月18號，大酒店同祐瑪戰略控股有限公司就有關緬甸仰光嘅酒店發展建議項目，訂立無約束力嘅框架協議。跟據協議，大酒店已經同意咗會認購祐瑪同指定聯屬公司所成立嘅合營企業，佔70%嘅大部分權益，嚟共同重新發展酒店為一間半島酒店。
香港上海滙豐銀行

香港上海滙豐銀行（英文：The Hongkong and Shanghai Banking Corporation，縮寫：HSBC，港交所前編號：5），舊時亦叫香港上海銀行，家下叫滙豐銀行，係滙豐集團屬下一間銀行，屬於滙豐集團嘅創始成員，亦係香港最大嘅註冊銀行同香港一發鈔銀行。

史
1864年，香港上海滙豐銀行最初係由蘇格蘭人湯馬士·修打蘭同寶順洋行、瓊記洋行、沙遜洋行、大英輪船、禪臣、太平洋行、順章洋行等聯名喺香港發起，資本額係500萬港圓。
1865年3月3號，銀行喺港島皇后大道中1號創立；1865年4月3號喺上海和平飯店底層租咗一層辦公室開設上海分行；倫敦分行亦喺1865年7月開業；並喺舊金山開設代理機構，直到1875年成為提供全面服務嘅分行。1866年經濟危機，港英政府陷入財務泥沼，滙理銀行為港府提供10萬港幣緊急貸款。港府馬上授權滙理銀行處理香港政府嘅對外支付，重賜佢發行港幣待遇。擁有發鈔權後十年，滙理銀紙發行量佔四大英資發鈔行嘅51%，超過擁有30年發鈔歷史嘅東藩滙理銀行四倍。1866年，滙豐喺日本橫濱開設分行，成為日本政府嘅咨詢顧問。1888年，滙豐泰國分行成立，成為泰國第一間銀行，並喺泰國發行首批銀紙。香港上海滙豐銀行最初係為在華嘅外國企業（以英資為主）提供金融服務，雖然佢成立初期已經喺全球建立分行以及代理行網絡，但係主要業務依然喺中國以及亞太其他地區。
1874年清廷喺台灣修建國防工事，各國銀行得滙豐唔怕得罪日本政府，但要求「台防借款」年息15%，而市場公開發行嘅債券平均年息只有8%。朝廷起淞滬鐵路、左宗棠西征、甲午戰爭等等，都必須向滙豐貸款，令佢成為清政府最大嘅債權人。1874到1890年間，滙豐一共借咗2897萬兩白銀畀清朝，佔咗大清總借款7成。
到1900年，滙豐喺遠東其他地區，包括印度、新加坡等地設立分行。1911年後，滙豐取得中國關稅、鹽稅嘅收存權。到咗20世紀初，滙豐已經成為遠東地區第一大銀行，由滙豐經手買賣嘅外滙經常佔上海外滙市場成交量六至七成。
第一次世界大戰期間，滙豐業務曾暫時中斷；戰爭結束後，滙豐業務進一步擴張。1921年，滙豐銀行決定斥資1000萬兩白銀喺上海外灘重新興建大樓，相當於滙豐兩年嘅利潤總和。
第二次世界大戰中，滙豐業務再次受影響，並暫時將總辦事處搬去倫敦；戰爭結束後，香港業務恢復運作，並取回香港總行營運權。1949年，隨住中國共產黨取得政權，滙豐喺中國大陸的分行相繼關閉，得上海分行繼續運作；滙豐成為少數喺中國大陸冇中斷業務嘅外資銀行。鑑於發展空間大受限制，滙豐喺1950年代開始實行集團形式運作。
喺1965年香港股災，包括恒生銀行在內嘅多間本地銀行受到擠提嘅衝擊，最終喺4月恒生嘅管理層以5,100萬賣咗51%嘅股權畀滙豐，從此恒生就成為滙豐嘅成員。
1960年代開始，香港上海滙豐銀行以滙豐銀行作為官方簡稱（英文官方簡稱當時為HongkongBank，直到1998年11月滙豐集團宣布統一品牌為止）。1983年，標誌由原本嘅「殖民地徽章」改為現時嘅六角標誌（標誌喺1999年稍作修改）。1989年，香港上海滙豐銀行自願根據香港公司條例，註冊為有限公司，受該條例規管。
1991年，滙豐銀行母公司滙豐控股成立，香港上海滙豐銀行股份轉移至滙豐控股股份，香港上海滙豐銀行就由滙豐控股全資擁有。喺之前，滙豐喺世界各地已成立幾間附屬公司（例如加拿大滙豐銀行、澳洲滙豐銀行等），佢哋升為滙豐控股嘅子公司。1994年，香港上海滙豐銀行喺馬來西亞嘅業務轉移至喺當地註冊成立嘅馬來西亞滙豐銀行。
21世紀後滙豐銀行著重人民幣離岸中心業務同埋多國跨境人民幣投資。
喺2019年至2020年，香港反送中運動同國安法爭議入面，香港滙豐銀行一啲決定配合咗政府嘅決定，包括凍結或者取消抗爭者／抗爭組織嘅嘅銀行戶口，施壓要求解僱一啲反送中嘅外判員工，刊登廣告批評反送中示威者暴力同埋支持國安法等，因而受到一啲非議。
2020年12月，前立法會議員許智峯去咗英國，但之後銀行戶口就畀滙豐銀行凍結咗，連信用卡都取消，滙豐行政總裁祈耀年結果要以個人名義發電郵畀許智峯解釋同道歉，同解釋話喺警方通知下所以別無選擇。
香港中國婦女會丘佐榮學校

香港中國婦女會丘佐榮學校係香港東區西灣河一間小學，喺西灣河街61號。1965年創立，當時丘佐榮捐贈咗大量嘅資金。呢間學校有大約70個教職員（54個老師，其他校工書記校長），全校大約一千個學生，每級開5班，全校30班，52間房（唔計廁所）。
馮鎵瀠

馮鎵瀠（Naomi Fung，1984年12月27號—），係香港息影女藝人，做過模特兒同電影演員，亦曾經去過臺灣發展。佢亦係藝人林俊賢嘅表妹。
馮薪朵

馮薪朵（1992年1月24號—）係中國偶像團體SNH48第2期成員，所屬嘅隊伍係TEAM NII，2013年8月18號正式出道。佢喺遼寧大連出世。
馮道

馮道（882年—954年5月21號），字可道，號長樂老，瀛州人。係五代嘅大臣，佢接連喺後唐、後晉、後漢同埋後周時期做宰相。
馮鏡輝

馮鏡輝係香港音樂人，活躍喺1980至1990年代，最初佢同威利，重有另外幾個人合組威鎮樂隊，後來主力作曲同監製，最出名嘅作品係林憶蓮嘅《放縱》。

感情
佢曾經同林憶蓮傳過緋聞。
後來佢喺工作上識咗歌手蔡齡齡，兩人喺1993年結婚。直至2012年蔡齡齡喺住所跳樓自殺身亡。
馮蔚蘅

馮蔚蘅，前香港演員，曾經喺1995年憑電影《我和春天有個約會》入面嘅飾演阿珍一角入圍香港電影金像獎最佳女配角。
馮達浚

馮達浚（Fung Tat Chun Frankie，1995年7月1號—），香港泛民主派人士，九龍城大小事主席，半島連線召集人，龍城社區主任，2020年香港立法會選舉民主派初選九龍西選區參選人。佢喺馬頭涌官立小學（紅磡灣）、拔萃男書院同埋香港浸會大學傳理學院畢業。

經歷
佢喺接受2021年3月接受獨立媒體 inmediahk.net訪問嘅時候提到，2014年雨遮運動係佢嘅政治啟蒙，嗰陣佢唸大學讀二年級，當時佢參與罷課，喺金鐘食過催淚彈，但係喺雨遮運動之前，自己其實唔係太睇新聞。
香港修例風波期間，馮達浚同埋胡戩創辦網媒《加山傳播》  。之後，佢又參與戴耀廷發起嘅「風雲計劃」，出戰2019年香港區議會選舉嘅龍城選區，僅以99票之差輸畀吳寶強。
2020年7月，佢參與2020年香港立法會選舉民主派初選，出戰九龍西選區，最後馮達浚攞到7,671票排第五，同排第四嘅何啟明（7,791票）相差僅120票，但係成績比角逐連任嘅民主黨立法會議員黃碧雲好。不過，亦由於參與咗呢次嘅初選，佢同埋另外46個有份參與初選嘅民主派人士，喺2021年初被香港警察以顛覆國家嘅名義控告。

軼事
警察於2019年8月31喺進入太子站對乘客使用武力後，馮達浚同埋九龍角落主席李軒朗等四人去咗太子站站長室外提交請願信，但係被拒絕，之後港鐵宣佈太子站關閉。
馮鈺鋒

馮鈺鋒係香港親中派政治人物兼勞工界人士。

選舉經歷
喺2021年9月，佢成為香港特别行政區選舉委員會勞工界委員。
馮錦華

馮錦華（粵拼：fung4 gam2 waa4；簡化字：冯锦华；1970年—）係中國大陸嘅一位保釣激進人士，山西太原人。2001年因為唔滿意嗰時日本首相——小泉純一郎參拜靖國神社而喺神社兩邊嘅石獸座噴咗「抵死」兩個字做抗議，從而震驚全球。2001年底俾《南方周末》列為「年度人物」。
馬戲團

馬戲團，又叫馬戲班，係指用動物表演嚟娛樂觀眾嘅團隊，有啲重會有人嘅雜技同魔術表演。佢哋通常唔會死守一個地方，而係周圍去巡迴演出。
馬戲團1號

《馬戲團1號》係台灣歌手許哲珮嘅第5張唱片，喺2010年9月24日推出。
馬恩國

馬恩國，香港親中派政治人物兼法律界人士。

政治參與同經歷
佢係香港親中派嘅成員。
佢亦支持香港基本法第23條立法，喺2020年5月，佢曾經參與一份由「23同盟」、「香港政研會」同「民眾聯席」等多個激進親中派團體發起嘅聯署，要求就基本法23條立法，聯署內容又以黑暴攬炒形容香港反送中運動示威者嘅行為。
喺2021年9月，佢經中國法學會港區理事協會提名成為香港特别行政區選舉委員會法律界委員。之後佢喺李家超無提政綱嘅情況下，有份提名李家超參與2022年香港行政長官選舉。
馬情晴

馬情晴（英文：Ma Ching Ching Casey，1996年—）係香港有線電視嘅新聞從業員，港聞組記者兼主播。

簡歷
馬情晴大學讀香港浸會大學新聞系，主修廣播新聞。佢2016年加入咗有線電視做記者同主播，係有線電視罕有兼任主播嘅記者。佢曾經代表有線電視出席財政預算案論壇，同埋專訪政府官員。
2019年10月22號，馬情晴趁中華民國總統蔡英文喺臺灣彰化視察嗰陣，係咁追訪佢有關「陳同佳案」，結果畀一啲臺灣綠營媒體質疑有線新聞嘅動機。
2020年12月1日，有線電視裁員40人，馬情晴同其他港聞組記者及採訪主任一齊辭職，各人陸續喺2021年初離職。 事件成為1994年亞視「六君子事件」後香港新聞界最大型的總辭行動。
馬房

馬房，又叫馬檻，係房一種，屋宇一種，有瓦遮頭，專畀馬用。馬房通常間開一格格，一格一馬。馬房見於農場、跑馬場、軍地等。
馬房唔單止安置馬，有時亦會餵馬等。有啲馬房會附設游水池等畀馬用。

文
喺語體文，馬房亦叫馬廄、馬棚、馬舍同馬圈等。
馬恩河谷

馬恩河谷（法文：Val-de-Marne）係法國法蘭西島其中一個省，編號94，首府格迪爾。
馬戰車

馬戰車係古時好常見嘅軍事戰鬥同運輸用嘅馬車，早喺公元前20世紀就已經出現，一路去到騎兵興起後，先至慢慢被取代。
馬恩

馬恩（法文：Marne）係法國大東部其中一個省，編號51，首府香檳沙隆。
馬恩賜

馬恩賜，真名馮志強，係香港馬評人同電台節目主持 。

簡歷
馬恩賜1975年喺香港中文大學崇基學院社會系畢業，喺1970年代尾開始寫馬評，幫《號外》雜誌寫賽馬專欄，後嚟更喺幾份報紙寫馬評，曾經做過《新報》馬經版同《資本馬報》嘅總編輯。1990年就幫香港電台主持賽馬節目，直至到2005年港台停播賽馬節目為止。亦喺香港電台主持清談節目《講東講西》。
馬恩賜同張福元係最初嘅「理論派」馬評人，用統計數據將「社會學」嘅理論同方法加入馬評之中，同傳統嘅馬評人用睇馬匹晨操狀態同內幕消息嘅方法揀馬方式唔同 。
2011年，馬恩賜加入香港數碼廣播有限公司做節目主持，同陳華棟、何其準、醉不平、黃志康等合作主持賽馬直播節目，並且同黎則奮主持節目《傾國傾城》。2012年10月10號隨住數碼廣播電台停播而停止。而家喺港台主持清談節目《講東講西》做第二主持人。

筆名來源
馮志強用「馬恩賜」呢個筆名，係早期幫「黎則奮」喺《號外》寫《馬恩賜專欄》嘅時候同佢一齊用嘅，喺1982年至1983年，「張福元」加入，並且用埋呢個筆名。到後期佢哋兩個人改番用自己個真名，馮志強就繼續用呢個筆名到而家。
馬基時，聖李安納度男爵

聖李安納度男爵李安納度·費雷拉·馬基時 （葡文：Leonardo Ferreira Marques, barão de São Leonardo，1817年8月8號—1894年6月9號）係巴西軍人同政治人，喺塞阿拉州蒙巴薩（葡萄牙文：Mombaça (Ceará)）出世。佢喺1868年間出任亞馬遜州長。
馬基時1894年6月9號喺福塔雷薩死咗，終年76歲。
馬基薩勒

馬基薩勒（Macky Sall，1961年12月11號—）係當今塞內加爾總統，2012年上任做到依家。2004年至2007年做塞內加爾總理。
馬堡

馬堡（德文：Marburg）係德國一個城市，喺希燊，人口約莫7萬。
馬坑

馬坑（英文：Ma Hang）係香港一地，喺香港島南岸嘅赤柱半島上面，舂坎角同赤柱之間，屬南區。
馬地費殊

馬地費殊（英文：Mardy Fish，1981年12月9號—）係個美國職業網球運動員。
馬坑山

馬坑山（Stone Hill或者Ma Hang Shan）係香港嘅山，海拔高268米，喺南區赤柱馬坑東北，附近範圍劃咗入大潭郊野公園。
馬坑涌

馬坑涌（英文：Ma Hang Chung）係香港九龍一笪地方，喺土瓜灣中部，近住而家馬坑涌道同土瓜灣遊樂場嗰頭。嗰度舊時有條河仔（涌），隔籬有座山仔叫馬坑涌山，但都隨住城市發展消失咗。
高凌風

高凌風（粵拼：gou1 ling4 fung3；英文：Frankie Kao；1950年2月28號—2014年2月17號；本名葛元誠），係臺灣搖滾歌手、演員、主持人，中越混血。佢喺臺灣省高雄縣岡山鎮中華民國空軍眷村「自強新村」出世，藝名「高凌風」係瓊瑤小說《女朋友》嘅男主角名。
高倉有加

高倉有加 ，係日本嘅一個配音員，出名嘅配音作品有變態王子與不笑貓。

配音作品一覽
呢個表唔完整，歡迎加料。
高克寧

高克寧，香港親中陣營政治人、體育界公眾人物（中國香港健身氣功總會董事局主席）。

政治立場
佢係香港親中派一員。

選舉及提名經歷
喺2016年，佢成為香港特别行政區選舉委員會體育、演藝、文化及出版界（體育小組）委員。之後，佢有份提名林鄭月娥參與2017年香港行政長官選舉。
喺2021年9月，佢成為香港特别行政區選舉委員會體育、演藝、文化及出版界委員。
高倉麻子

高倉麻子（1968年4月19號—）係日本足球員，踢中場，曾經喺1984～1999年間為日本女子足球代表隊出場79次，入咗29球。佢代表日本參加過1991年FIFA女子世界盃、1995年FIFA女子世界盃同1996年夏季奧林匹克運動會。
高先電影

高先電影（Golden Scene）係香港一間電影發行公司，1998年成立，嗰時因為同嘉禾娛樂（Golden Harvest）簽過合約，所以改個差唔多嘅名。公司早期業務集中喺電影發行，自2010年代開始亦開始投資本土電影（當中2020年嘅三套電影《金都》、《叔·叔》同《幻愛》更被譽為「高先三寶」）。佢亦喺2020年開設高先電影院，撈埋電影放映。

軼事
2013年香港電影金像獎，陳靜憑高先電影發行嘅《低俗喜劇》獲頒「最佳女配角」獎，上台嗰陣話「多謝Golden Scene」，但畀高登討論區嘅網友誤會「多謝高登先」，自此高先電影就多咗個花名叫「高登先」。
高兆剛

高兆剛，香港親中派政治人，香港再出發大聯盟發起人之一。
高先電影院

高先電影院（Golden Scene Cinema）係香港高先電影旗下唯一嘅戲院，喺香港島堅尼地城吉席街2號，喺2021年2月18號開幕，全院有4個影廳，總共283個位。
黎曼猜想

黎曼猜想係數學分析之中一道猜想，話：ζ-函數嘅非凡根（或者叫零點）都應該喺關鍵線(critical line) 上。
黎曼猜想響質數分布上有深刻涵義，響解析數論中佔中心地位。無論證實定反證，都有深遠影響。
黎桓

黎桓（941年8月10號—1005年）係大瞿越第三位皇帝，越南前黎朝開國皇帝，980年到1005年在位，史稱黎大行。
黎曼幾何

黎曼幾何（英文：Riemannian geometry）係微分幾何嘅分支，專門用度量張量去研究黎曼流形，由數學家黎曼首先提出。
黎柏勇

黎柏勇（英文：Lai Pak Yung，1978年9月27號—）係香港一退役足球員，司職守門員。2012年，黎柏勇加盟太陽飛馬，擔任守門員教練。
現任喇沙書院電腦及體育科老師。
黎曼和

黎曼和（Riemann sum）係一種用嚟計積分近似值嘅方法，會用有限嘅和嚟估算。
要計呢個總和，首先將要計算嘅區域分割成唔同形狀（長方形、梯形、拋物線或三次函數），當中唔同形狀相加同原本嘅形狀差唔多，然後計算每個形狀嘅面積，再將佢哋加埋一齊。呢種方法可以喺唔容易用微積分基本定理搵解析解嘅時候用嚟估算定積分。
黎曼流形

喺微分幾何入邊，黎曼流形係一隻實光滑流形，上邊每一點嘅切空間都有一個正定內積，而且隨著嘅變化，呢個內積會光滑咁變。
黎曼球面

數學上，黎曼球面係指喺複平面上加一點所謂嘅「無窮遠點」，呢個無限符合一啲代數性質，例如 、等等。
佢係由19世紀數學家黎曼而得名。又叫做：
複射影直線，，或
擴充複數平面， 或
黎曼積分

黎曼積分（Riemann integral）係最簡單最基本嗰種積分，將一個函數嘅積分想像做個函數條線同 X 軸之間嘅面積。
黎木金

黎木金係香港親中派政治人物兼漁農界人士。

選舉經歷
喺2016年，佢成為香港特别行政區選舉委員會漁農界委員。之後，佢有份提名林鄭月娥參與2017年香港行政長官選舉。
高竇

高竇（粵音：gou1 dau3；英文：hubris / arrogance，hubris 嚟自古希臘文 hybris）係泛指一個人對自己嘅能力或者價值有過高嘅評價。

神話相關
睇埋：希臘神話
希臘神話，希臘神話啲故仔成日提到「有人類自高自大，諗住自己同天神對等甚至超越天神，結果落得悲慘下場」噉嘅情節，例如掗克妮嘅故仔就係噉。亦可以睇埋斯薛佛斯嘅故仔。
天國戰爭，講到身為上帝手下最靚最奪目嘅天使路西法自以為有能力挑戰上帝。
巴別塔，某啲詮釋認為呢個故仔係講「人類自大，最後受到上帝懲罰」。
高禮澤

高禮澤（簡化字：高礼泽，1976年5月10號—）係中國乒乓波運動員，曾經代表中國香港出賽，攞過2004年雅典奧運會乒乓波男子雙打銀牌。
高科技

高科技（英文：High tech，又寫做Hi-tech），又叫高新科技，係指喺呢個時代入面最新同最頂尖嘅科技。呢個係一個相對嘅概念，今時今日畀人叫「高科技」嘅嘢，過多十年八年後就已經未必再係。
高祖和弘

高祖和弘（1959年3月6號—）係退役日本足球員，教練，執教過鳥棲砂岩。
高積雲

高積雲（粵拼：gou1 zik1 wan4；英文：Altocumulus cloud）係中層雲之一，雲塊比高層雲細小，可以清楚睇到輪廓，雲層有時飄浮嚮兩個以上高度。高積雲比較薄，呈現白色，較厚時呈現暗灰色。高積雲形狀可能係扁圓形、瓦片狀噉，或者以波浪形排列。
高積雲重可以細分成透光高積雲、蔽光高積雲、莢狀高積雲、積雲性高積雲、絮狀高積雲，及堡狀高積雲呢六種。
高砂熊蟬

高砂熊蟬（學名：Cryptotympana takasagona）係蟬下嘅一種物種，喺臺灣同福建等地成日見到。
高祀仁

高祀仁（1944年3月—），山東省青島市人，做過中共中央候補委員、中央委員、中共廣東省委副書記、廣州市委書記，而家係香港中聯辦主任。

簡歷
高祀仁喺1963年入讀合肥工業大學採礦系，做過廣東大寶山礦實習生等，喺1972年9月加入中國共產黨，然後響大寶山礦供銷辦公室出任副主任、黨總支副書記同助理工程師，1981年出任礦長助理，1983年攞到工程師資格。
1983年做韶關市委副書記、市長；1991年做省委常委、秘書長，同年11月，做省委常委、廣州市委書記、廣州警備區黨委第一書記；1998年做廣東省委副書記，2000年去咗香港做中聯辦副主任，2002年升做中聯辦主任。2008年3月任十一屆全國人大常委會委員、全國人大華僑委員會主任委員、
係中共第十四、十五屆中央候補委員，十六屆中央委員。
高竇貓

高竇貓係日本電視遊戲寵物小精靈系列入面嘅其中一隻小精靈，編號053。佢係由喵喵怪進化成嘅。
鬼馬雙星

《鬼馬雙星》（英文：Games Gamblers Play）係1974年香港電影，電影票房高達600萬港元（140萬美元），創下咗當年嘅紀錄，成為收入最高嘅電影，甚至擊敗國際功夫電影巨星李小龍。

故事大綱
鄧國文（許冠文飾）係監獄常客兼老千一名，同佢嘅同倉劉俊傑（許冠傑飾）十分佩服阿文嘅賭博騙術，出獄後合作騙財。出獄後阿傑安排一群人賭錢，反被阿文串通舞女珮珮（丁佩飾）贏去。阿傑又被迫佢要合作。終於佢哋設計出一個天衣無縫之妙計，並計劃向城中最大惡爺大哥全（王琛飾）落手，為咗籌集資本，阿傑本嚟要參加電視台之有獎問答遊戲節目“有上冇落”，但喺參加之前夕，阿傑因為喺沙灘出貓被打穿咗個頭；迫得由阿文代替，最後文贏咗壹萬貳仟蚊。終於佢哋同大哥全喺賭局上展開龍爭虎鬥，但計劃被一流浪漢偶然睇中，於是大哥全派人追殺阿文阿傑兩個人，但終於又被阿文用意想唔到方法，脫身而去。

專輯
《鬼馬雙星》係香港歌手許冠傑發行嘅第一張粵語專輯，主打歌《鬼馬雙星》係許氏兄弟第一部電影嘅主題曲，專輯代表歌曲有《雙星情歌》、《鐵塔凌雲》、《無情夜冷風》等，大部分粵語歌都改編自粵曲或外文歌，《鐵塔凌雲》係許冠文外遊時作詞而開始推動原創音樂。
曲目
雙星情歌
鬼馬雙星
甜蜜伴侶
無情夜冷風
組曲
春夢良宵
制水歌
等玉人
鐵塔凌雲
夜雨聲
雙星情歌(音樂)
鬼驅人

《鬼驅人》（粵拼：gwai2 keoi1 jan4）係套美國嘅恐怖片，片長110 分鐘，喺1982年9月23號上畫。
鬼馬羅賓漢

鬼馬羅賓漢（粵拼：lo4 ban1 hon3，英文：Robin Hood，或羅賓漢）係1973年迪士尼嘅動畫片。